b'\n_START_ARTICLE_\nMednarodna poldnevni\xc5\xa1ka konferenca\n_START_PARAGRAPH_\nMednarodna poldnevni\xc5\xa1ka konferenca je bila strokovno sre\xc4\x8danje, na katerem so delegati iz ve\xc4\x8d dr\xc5\xbeav razpravljali o dolo\xc4\x8ditvi ni\xc4\x8delnega poldnevnika. Potekala je oktobra 1884 v Washingtonu, D.C. na pobudo takratnega ameri\xc5\xa1kega predsednika Chesterja A. Arthurja. Glavni rezultat je bil sklep, da se greenwi\xc5\xa1ki poldnevnik, ki poteka skozi tranzitni krog Kraljevega observatorija Greenwich v londonskem predelu Greenwich (Zdru\xc5\xbeeno kraljestvo), uvede kot svetovni standard za ni\xc4\x8delni poldnevnik._NEWLINE_V praksi je \xc5\xa1lo predvsem za diplomatsko formalnost, saj so potekale razprave o tehni\xc4\x8dnih podrobnostih \xc5\xbee na tretjem mednarodnem geografskem kongresu v Benetkah leta 1881 in na sedmi mednarodni konferenci o geodeziji v Rimu leta 1883.\n_START_SECTION_\nIzid\n_START_PARAGRAPH_\nGlasovanje je potekalo 13. oktobra 1884, resolucijo pa so sprejeli 22. oktobra._NEWLINE_Kljub nasprotovanju francoske delegacije, ki je zagovarjala popolnoma nevtralen poldnevnik (tak, ki ne poteka \xc4\x8dez ozemlje nobene od udele\xc5\xbeenk, niti \xc4\x8dez ve\xc4\x8dje dele celin), je bil sprejet greenwi\xc5\xa1ki, v veliki meri iz prakti\xc4\x8dnih razlogov \xe2\x80\x93 status Zdru\xc5\xbeenega kraljestva kot pomorske velesile je zagotovil, da se je skoraj tri\xc4\x8detrt ladijskega prometa \xc5\xbee ravnalo po kartah z izhodi\xc5\xa1\xc4\x8dem na greenwi\xc5\xa1kem poldnevniku. Prevzele so ga \xc5\xbee tudi Zdru\xc5\xbeene dr\xc5\xbeave Amerike kot osnovo za svoje \xc5\xbeelezni\xc5\xa1ko omre\xc5\xbeje in se odpovedale svojemu predlogu v korist Greenwicha._NEWLINE_Poleg tega je bilo odlo\xc4\x8deno, da bo greenwi\xc5\xa1ki poldnevnik izhodi\xc5\xa1\xc4\x8dna to\xc4\x8dka za Son\xc4\x8dev dan in standardizirano merjenje \xc4\x8dasa (kot Greenwi\xc5\xa1ki srednji \xc4\x8das) s \xc4\x8dasovnimi pasovi za lokalne potrebe. V naprotju s predlogom pa \xc4\x8dasovnih pasov niso dolo\xc4\x8dili, saj je prevladalo mnenje, da to ne sodi v okvir in pristojnosti konference.'